Nõukogu direktiiv 2002/10/EÜ,

12. veebruar 2002,

millega muudetakse direktiive 92/79/EMÜ, 92/80/EMÜ ja 95/59/EÜ seoses tubakatoodete suhtes kohaldatava aktsiisi struktuuri ja määradega

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 93,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades järgmist:

(1) Vastavalt sigarettidelt makstavate maksude ühtlustamist käsitleva nõukogu 19. oktoobri 1992. aasta direktiivi 92/79/EMÜ [4] artiklile 4 ja muudelt tubakatoodetelt peale sigarettide makstavate maksude ühtlustamist käsitleva nõukogu 19. oktoobri 1992. aasta direktiivi 92/80/EMÜ [5] artiklile 4 on tehtud põhjalik tubakatoodete aktsiisi määrade ja struktuuri ülevaatus.

(2) Komisjoni esimeses, 13. septembri 1995. aasta aruandes sellel teemal juhiti üksnes tähelepanu teatavatele nende direktiivide rakendamisel tekkinud raskustele, pakkumata konkreetseid lahendusi.

(3) Komisjoni teises, 15. mai 1998. aasta aruandes vaadati läbi vajalikud tehnilised muudatused, mis kujutasid endast peamiselt üldise sigarettide minimaalse aktsiisi taseme kohandusi, jättes aktsiisi struktuurid ja määrad muutmata. Aruanne, mis esitati nõukogule 18. mail 1998, sisaldas ettepanekut muuta direktiivi. [6]

(4) Komisjoni tehtud ettepanekud võeti suures osas vastu nõukogu 29. juuli 1999. aasta direktiiviga 1999/81/EÜ, millega muudetakse direktiivi 92/79/EMÜ sigarettidelt makstavate maksude ühtlustamise kohta, direktiivi 92/80/EMÜ muudelt tubakatoodetelt peale sigarettide makstavate maksude ühtlustamise kohta ja direktiivi 95/59/EÜ tubakatoodete tarbimist mõjutavate muude maksude kohta peale kumuleeruva käibemaksu. [7]

(5) Tubakatoodete hindade ja aktsiisimäärade muutuste analüüs ühenduses näitab, et liikmesriikide vahel on endiselt märgatavaid erinevusi, mis võivad häirida siseturu toimimist selle praegusel kujul ja pärast laienemist.

(6) Liikmesriikides kohaldatavate maksumäärade suurem ühtlus aitaks vähendada pettust ja salakaubavedu ühenduses. Eurodes väljendatud kindlaksmääratud minimaalse summa kehtestamine lisaks minimaalse aktsiisi tasemele, milleks on 57 % kõige nõutavama hinnakategooria sigarettide tarbijahinnast, tagab selliste sigarettide minimaalse aktsiisi. Liikmesriikidel, kellele selle eurodes väljendatud kindlaksmääratud minimaalse summa viivitamatu kohaldamine tekitaks majanduslikel põhjustel raskusi, tuleks lubada selle uue nõude rakendamist edasi lükata kõige rohkem kuni 31. detsembrini 2004. Liikmesriigid, kus juba on kõrge aktsiis, peaksid saama määrade kehtestamisel suurema vabaduse. Ette tuleks näha kindlaksmääratud minimaalsete summade edasine suurendamine 1. juulil 2006. Pidades silmas majandusraskusi, mida võib põhjustada selle suurendatud summa rakendamine nimetatud kuupäeval, tuleks Hispaania Kuningriigil ja Kreeka Vabariigil lubada selle rakendamist edasi lükata kuni 31. detsembrini 2007.

(7) Asutamisleping näeb ette, et kogu ühenduse poliitika ja meetmete määratlemine ja rakendamine tagab inimeste tervise kõrgetasemelise kaitse. Sigaretid ja sigarettide keeramiseks mõeldud peenekslõigatud tubakas on mõlemad kahjulikud tarbijate tervisele. Maksustamise tase on peamine tegur tubakatoodete hinnas, mis omakorda mõjutab tarbijate suitsetamisharjumusi. Sel eesmärgil on vaja sigarettide keeramiseks mõeldud peenekslõigatud tubaka aktsiisi alammäärad tuua järk-järgult lähemale sigarettide aktsiisi alammäärale.

(8) Et vältida ühenduse sigarite, sigarillode, sigarettide keeramiseks mõeldud peenekslõigatud tubaka ja muu suitsetamistubaka aktsiisi alammäärade väärtuse langust, on vaja aktsiisi kindlasummalist alammäära järk-järgult suurendada.

(9) Igasugune aktsiisi struktuuri ühtlustamine peab vältima konkurentsi moonutamist samasse rühma kuuluvate tubakatoodete kategooriate vahel ja seetõttu hõlbustama ligipääsu liikmesriikide siseturgudele.

(10) Ühtse ja õiglase maksustamise huvides tuleks nõukogu 27. novembri 1995. aasta direktiivis 95/59/EÜ tubakatoodete tarbimist mõjutavate muude maksude kohta peale kumuleeruva käibemaksu [8] ettenähtud sigarite ja sigarillode määratlust kohandada nii, et sigaritüüpi, mis paljudes aspektides sarnaneb sigaretiga, käsitletaks aktsiisi kohaldamisel sigaretina.

(11) Saksamaa Liitvabariigil tuleks lubada selle uue määratluse rakendamist edasi lükata kõige rohkem kuni 31. detsembrini 2007, pidades silmas majandusraskusi, mida kohene rakendamine võib tekitada asjaomastele Saksa ettevõtjatele.

(12) Liikmesriikidele tuleks anda rohkem tõhusaid vahendeid ebaõiglase hinnakujunduse või turgu häirivate toodete ilmumisega tegelemiseks. Selle eesmärgi saavutamiseks võib lubada liikmesriikidel arvestada sigarettidelt minimaalset aktsiisi tingimusel, et see ei ületa kõige nõutavama hinnakategooria sigarettide aktsiisi.

(13) Vaja on sätestada korrapärase läbivaatamise kord. Nelja-aastane läbivaatamisaeg oleks sobivam, et jätta aega käesoleva direktiiviga kehtestatud muudatuste hindamiseks.

(14) Seepärast tuleks direktiive 92/79/EMÜ, 92/80/EMÜ ja 95/59/EÜ vastavalt muuta,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 92/79/EMÜ muudetakse järgmiselt.

1. Artikkel 2 asendatakse järgmisega:

"Artikkel 2

1. Kõik liikmesriigid kohaldavad üldist minimaalset aktsiisi (koguseline maks pluss väärtuseline maks, välja arvatud käibemaks), mille tasemeks kehtestatakse 57 % kõige nõutavama hinnakategooria sigarettide tarbijahinnast (koos kõigi maksudega) ja mis ei ole väiksem kui 60 eurot 1000 sigareti kohta kõige nõutavama hinnakategooria sigarettide puhul. Alates 1. juulist 2006 asendatakse sõnad "60 eurot" sõnadega "64 eurot".

2. Liikmesriigid, kus kõige nõutavama hinnakategooria sigarettide üldine minimaalne aktsiis on vähemalt 95 eurot 1000 sigareti kohta, ei pea täitma vähemalt 57 % minimaalse aktsiisi taseme nõuet. Alates 1. juulist 2006 asendatakse sõnad "95 eurot" sõnadega "101 eurot".

3. Sigarettide üldine minimaalne aktsiis määratakse kõige nõutavama hinnakategooria sigarettide alusel vastavalt iga aasta 1. jaanuari andmetele.

4. Olenemata lõikest 1 võivad liikmesriigid, kes 1. juulil 2001 kohaldasid kõige nõutavama hinnakategooria sigarettide suhtes üldist minimaalset aktsiisi vähem kui 60 eurot 1000 sigareti kohta, kuni 31. detsembrini 2004 (kaasa arvatud) edasi lükata üldise minimaalse aktsiisi kohaldamist, milleks on 60 eurot 1000 sigareti kohta kõige nõutavama hinnakategooria sigarettide puhul.

5. Euro väärtus riigi vääringus, mida kohaldatakse üldise minimaalse aktsiisi summade suhtes, määratakse kindlaks kord aastas. Kasutatakse oktoobri esimesel tööpäeval kehtinud Euroopa Ühenduste Teatajas avaldatud vahetuskursse ja need jõustuvad järgmise kalendriaasta 1. jaanuaril.

6. Erandina eelmisest lõikest võib lubada liikmesriikidel, kes ei ole eurot kasutusele võtnud, kohaldada lõikes 2 nimetatud 95 euro suuruse summa ümberarvestamiseks euro väärtust riigi vääringus 2000. aasta oktoobri esimesel tööpäeval. Praegune erand vaadatakse uuesti läbi järgmises aruandes, mille komisjon esitab vastavalt artiklile 4."

2. Artikkel 4 asendatakse järgmisega:

"Artikkel 4

Iga nelja aasta järel esitab komisjon nõukogule aruande ja vajaduse korral ettepaneku käesolevas direktiivis sätestatud aktsiisimäärade kohta ja tubakatoodete tarbimist mõjutavaid muid makse peale käibemaksu käsitleva nõukogu 27. novembri 1995. aasta direktiivi 95/59/EÜ [9] artiklis 16 määratletud aktsiisi struktuuri kohta. Nõukogu vaatab selle aruande ja ettepaneku läbi ning võtab pärast Euroopa Parlamendiga konsulteerimist ühehäälselt vastu vajalikud meetmed. Komisjoni aruandes ja nõukogus läbivaatamisel võetakse arvesse siseturu nõuetekohast toimimist, artiklis 2 sätestatud aktsiisi tasemete tegelikku väärtust, mida arvutatakse ainult vastavalt inflatsioonile, ja asutamislepingu üldeesmärke."

Artikkel 2

Direktiivi 92/80/EMÜ muudetakse järgmiselt.

1. Artikli 3 lõikesse 1 lisatakse järgmine lõik:

"Alates 1. juulist 2002 peab sigarettide keeramiseks mõeldud peenekslõigatud tubaka üldine aktsiis olema vähemalt võrdne 32 %ga tarbijahinnast koos kõigi maksudega või 27 eurot kilogrammi kohta.

Alates 1. juulist 2003 peab üldine aktsiis olema vähemalt võrdne järgmiste määrade või minimaalsete summadega:

a) sigarite või sigarillode puhul: 5 % tarbijahinnast koos kõigi maksudega või 11 eurot 1000 ühiku kohta või kilogrammi kohta;

b) sigarettide keeramiseks mõeldud peenekslõigatud suitsetamistubaka puhul: 33 % tarbijahinnast koos kõigi maksudega või 29 eurot kilogrammi kohta;

c) muu suitsetamistubaka puhul: 20 % tarbijahinnast koos kõigi maksudega või 20 eurot kilogrammi kohta.

Alates 1. juulist 2004 peab sigarettide keeramiseks mõeldud peenekslõigatud tubaka üldine aktsiis olema vähemalt võrdne 36 %ga tarbijahinnast koos kõigi maksudega või 32 eurot kilogrammi kohta."

2. Artikkel 4 asendatakse järgmisega:

"Artikkel 4

Iga nelja aasta järel esitab komisjon aruande ja vajaduse korral ettepaneku käesolevas direktiivis sätestatud aktsiisimäärade kohta. Nõukogu vaatab selle aruande ja ettepaneku läbi ning võtab pärast Euroopa Parlamendiga konsulteerimist ühehäälselt vastu vajalikud meetmed. Komisjoni aruandes ja nõukogus läbivaatamisel võetakse arvesse siseturu nõuetekohast toimimist, aktsiisimäärade tegelikku väärtust ja asutamislepingu üldeesmärke."

Artikkel 3

Direktiivi 95/59/EÜ muudetakse järgmiselt.

1. Artikli 3 punktid 3 ja 4 asendatakse järgmisega:

"3) tubakarullid, mille täidissegu koosneb purustatud tubakast, mis on vartest puhastatud, ning mille välimine ümbrisleht on sigarile omast värvi, kattes täielikult toote, sealhulgas filtri, kuid mitte suuotsikut selle olemasolu korral ega kattelehte, ning mille nii katteleht kui ka välimine ümbrisleht on taastatud tubakast, kusjuures toote ühiku mass filtri või suuotsikuta on vähemalt 1,2 g ning toote ümbrisleht katab tubakarulli spiraalselt vähemalt 30° teravnurga all sigari pikisuunas;

4) tubakarullid, mille täidissegu koosneb purustatud tubakast, mis on vartest puhastatud, ning mille välimine ümbrisleht on taastatud tubakast ja sigarile omast värvi, kattes täielikult toote, sealhulgas filtri, kuid mitte suuotsikut selle olemasolu korral, kusjuures toote ühiku mass ilma filtri või suuotsikuta on vähemalt 2,3 g ning toote pikkusest vähemalt ühe kolmandiku ümbermõõt on vähemalt 34 mm."

2. Artikli 16 lõige 5 asendatakse järgmisega:

"5. Liikmesriigid võivad arvestada minimaalset aktsiisi sigarettidelt, mida müüakse madalama hinnaga kui kõige nõutavama hinnakategooria sigarettide tarbijahind, juhul kui selline aktsiis ei ületa kõige nõutavama hinnakategooria sigarettide aktsiisi summat."

Artikkel 4

1. Liikmesriigid jõustavad käesoleva direktiivi järgimiseks vajalikud õigusnormid hiljemalt 1. juuliks 2002. Liikmesriigid teatavad neist viivitamata komisjonile.

2. Erandina lõikest 1:

- on Saksamaa Liitvabariigil lubatud jõustada käesoleva direktiivi artikli 3 lõike 1 järgimiseks vajalikud sätted hiljemalt 1. jaanuariks 2008,

- on Hispaania Kuningriigil ja Kreeka Vabariigil lubatud jõustada käesoleva direktiivi artikli 1 lõike 1 järgimiseks vajalikud sätted (pidades silmas direktiivi 92/79/EMÜ artikli 2 lõike 1 teist lauset) hiljemalt 1. jaanuariks 2008.

3. Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.

4. Liikmesriigid edastavad käesoleva direktiiviga reguleeritavas valdkonnas nende vastuvõetud siseriiklike õigusnormide teksti.

Artikkel 5

Käesolev direktiiv jõustub 20. päeval pärast selle avaldamist Euroopa Ühenduste Teatajas.

Artikkel 6

Käesolev direktiiv on adresseeritud liikmesriikidele.

Brüssel, 12. veebruar 2002

Nõukogu nimel

eesistuja

R. de Rato y Figaredo

[1] EÜT C 186 E, 28.6.2001, lk 235.

[2] Arvamus on esitatud 5. veebruaril 2002 (Euroopa Ühenduste Teatajas seni avaldamata).

[3] EÜT C 36, 8.2.2002, lk 111.

[4] EÜT L 316, 31.10.1992, lk 8. Direktiivi on muudetud direktiiviga 1999/81/EÜ (EÜT L 211, 11.8.1999, lk 47).

[5] EÜT L 316, 31.10.1992, lk 10. Direktiivi on muudetud direktiiviga 1999/81/EÜ.

[6] EÜT C 203, 30.6.1998, lk 16.

[7] EÜT L 211, 11.8.1999, lk 47.

[8] EÜT L 291, 6.12.1995, lk 40. Direktiivi on muudetud direktiiviga 1999/81/EÜ.

[9] EÜT L 291, 6.12.1995, lk 40. Direktiivi on muudetud direktiiviga 1999/81/EÜ (EÜT L 211, 11.8.1999, lk 47).

--------------------------------------------------